Du og jeg og kaktusen

Du og jeg og kaktusen var en barne-tv serie på NRK fra 1975 til 1976, produsert av skolefjernsynet og rettet mot 1.–3. klasse.  

Serien tok opp temaer fra barns hverdag, som mobbing og det å være annerledes, med en kombinasjon av pedagogikk og eventyr. Hovedrollene var dyrefigurer som fikk hjelp av Storkaktusen til å forstå ulike problemer.  

Serien besto av syv fargeepisoder og ble sendt månedlig. Den gikk i reprise flere ganger fram til 1983. 

Konsept
Programmet hadde tre programledere utkledd som Harry Hare, Børre Bjørn og Rikke Rev. Gjennom disse dyrefigurene ble ulike synspunkter og oppførsel belyst i hver episode. Når de undret seg over noe, oppsøkte de Storkaktusen, som ikke gav direkte svar, men hjalp dem å reflektere og finne sammenhenger selv.Aftenposten morgen TV-bilag - Barn innvies i menneskesinnet (21.2.1976, s.8) Barna ble stimulert til ettertanke gjennom visuelle oppgaver med kort og togvogner. Serien tok opp alvorlige tema på en munter måte og inneholdt sanger skrevet og fremført av programlederne.Aftenposten aften TV-bilag - Kaktus og barnestell (5.9.1975, s.8) Åpningsvignetten het «Du og jeg og kaktus».

Rollebesetning
 Harry Hare: Stein Lunde
 Børre Bjørn: Per Skjølsvik
 Rikke Rev: Kjersti Torbal

Episoder
 «Vennskap» – Rikke, Harry og Børre lurer på hva vennskap er. Utgangspunktet er at Rikke lurer fra Børre fødselsdagskaken hans.
 «Om å se ting forskjellig» – Episoden handler om at man ser ting forskjellig på grunn av at man har forskjellig utgangspunkt.
 «Om å være ensom» – De tre dyra diskuterer hva ensomhet er, og hvordan det føles.
 «Guttelek / Jentelek» – Rikke leker mor og barn. Børre står og ser på og har lyst til å være med. Harry Hare leker Tarzan og begynner å erte Børre som leker med Rikke.
 «Om å vise litt mer av seg selv» – Harry Hare sitter og spiller gitar for kjæledyret sitt. Når Børre kommer, prøver han å skjule kjæledyret sitt. Rikke kommer, og hun erter Harry, for det er ikke tøft å ha kjæledyr. Børre er ikke enig, og de må til Kaktusen for å få svar på dette.
 «Om å være redd» – De tre dyra kommer til en bekk som de ikke tør å hoppe over. Det oppstår diskusjon om hvorfor de er redde.
 «Om å plage andre» – Rikke og Harry kjeder seg. Fordi de ikke har annet å gjøre, begynner de å erte og plage Børre. Etterpå begynner Harry å tenke på om dette egentlig var så morsomt.

 Referanser 

 Eksterne lenker 
 Du og jeg og kaktusen hos NRK
 Du og jeg og kaktusen på Christins Mimreside. home.online.no. Arkivert fra originalen 31. oktober 2015.
 Om teatergruppen Musidra 1971-1981 

Kategori:NRK Barne-TV
Kategori:Norske TV-produksjoner fra 1970-årene
Kategori:Norske barneprogrammer på TV
Kategori:TV-produksjoner på NRK